CELEX: 62022TN0200
Language: et
Date: 2022-06-20 00:00:00
Title: Kohtuasi T-200/22: 19. aprillil 2022 esitatud hagi – Poola versus komisjon

20.6.2022   
            
            
               ET
            
            
               Euroopa Liidu Teataja
            
            
               C 237/58
            
         
      19. aprillil 2022 esitatud hagi – Poola versus komisjon
      (Kohtuasi T-200/22)
      (2022/C 237/75)
      Kohtumenetluse keel: poola
      
         Pooled
      
      
         Hageja: Poola Vabariik (esindaja: B. Majczyna)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada komisjoni 7. veebruari 2022. aasta, 8. veebruari 2022. aasta, 16. märtsi 2022. aasta ja 31. märtsi 2022. aasta kirjades sisalduvad otsused, mis puudutavad nende summade tasaarvestamist, mida tuleb maksta Euroopa Kohtu asepresidendi 20. septembri 2021. aasta määruse (Tšehhi Vabariik vs. Poola, C-121/21 R, EU:C:2021:752) alusel igapäevase karistusmaksena ajavahemikul 20. septembrist 2021 kuni 17. jaanuarini 2022;
               
            
                  —
               
               
                  mõista kohtukulud välja Poola Vabariigilt.
               
            
         Väited ja peamised argumendid
      
      Hagi põhjenduseks esitab hageja kaks väidet.
      
                  1.
               
               
                  Esimene väide: komisjonil puudub pädevus ja rikutud on Euroopa Parlamendi ja nõukogu määruse (EL, Euratom) 2018/1046 (1) artikleid 101 ja 102 koosmõjus selle määruse artikliga 98, kuna võlgnetavate summade sissenõudmiseks on kasutatud tasaarvestusmenetlust, kuigi neid summasid enam ei eksisteeri. Hageja väidab, et komisjonil puudus õiguslik alus nende otsuste tegemiseks, kuna Poola ja Tšehhi on sõlminud kompromissi, loobunud kõigist nõuetest ning kohtuasi C-121/21 (2) on Euroopa Kohtu registrist kustutatud, mistõttu 20. septembri 2021. aasta kohtumääruse mõju on tagasiulatuvalt lõppenud.
               
            
                  2.
               
               
                  Teine väide: rikutud on ELTL artiklit 296 ja Euroopa Liidu põhiõigust harta artikli 41 lõike 2 punkti c ja artiklit 47, kuna vaidlustatud otsused ei ole piisavalt põhjendatud. Hageja väidab, et komisjon ei ole vaidlustatud otsuseid asutamislepingus ja Euroopa Kohtu praktikas nõutud moel põhjendanud osas, mis puudutab nende otsustega kehtestatud võlgnetavate summade sissenõudmise menetluse õiguslikke aluseid.
               
            
         (1)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) n 966/2012 (ELT 2018, L 193, lk 1).
      
         (2)  4. veebruari 2022. aasta kohtumäärus Tšehhi Vabariik vs. Poola Vabariik (Turówi kaevandus), C-121/21, ei avaldata, EU:C:2022:82.